Seksu n temẓin qqaren-as abrarac win i yesan aclim aḥetil nekkni akka i s-neqqar, zik ulac smid. Timegzert: As-nexdem cwiṭ n tlexlat, tifelfelt, tibṣelt. Tabuftat, tella tbuftat n texsayt, tella tbuftat ugersal, ma yayunt sut zik di seksu d weɣṛum ttawint-d agersal si lexla xeddment taberkukest n yigersalen (taberkukest ugersal). Zik bibras ad teggent d aɣṛum n bibras, icerwan-nni akk ad ksen si tɣeddiwt ur tt-ḍeggiren ara ad iriden ad uɣalen ɣer tseksut ad udumen ad ten-sewwent cuṭ deg waman cuṭ ad ten-ggent d aɣṛum n yicerwan, yella weɣṛum n zzateṛ, aɣrum n felyu. Tiẓemmit: Tella tẓemmit n ibawen, tiẓemmit n lleft, tiẓemit ixelḍen, tiẓemmit-agi i xelḍen ad tessa akk leḥcic n lexla ad tessa: Aseɣdeṛ, wamlal, ẓiḍlmum, taɣeddiwt, ccix lebqul, amaṛɣennis, asɣar ẓiden. Nekkni s At Wasif mi aɣ-tekkes fṛansa lqut nesnulfa-d tibiwt, tibiwt: Iferr-is d ahrawan tessa ajeǧǧig d awṛaɣ tmeqqi-d di tebḥirt ad tt-idksen am lbaṭaṭa, ad tt-ḥukken s azṛu, ad tt-sewwent di tuggi neɣ ad tt-sfurent ad celxent deg-s agercal, xeddment-id d tiqaṛqucin, Sewwayent d tamtunt n zzit, tamtunt-agi n zzit ntess yiss lqahwa. Ma yella d tamtunt-nni nniḍen ad tt-nečč s ifelfel neɣ s tmellalin neɣ s wayen nniḍen.